Me uskomme nousuun sen
Päät pystyyn ja silmiin katse,
 Joka uskoo ja uskaltaa!
 Eespäin yhä meillä on mieli,
 Ei vilkua taakseen saa!
 Mehän käymme jo joukkojen saattoon.
 Siks’ eespäin meillä on tie,
 Vie suurien taistojen aattoon,
 Mikä voittojen juhlaan vie.

 Pois joukosta ain, joka horjuu!
 Alas petturit! Pelkurit pois!
 Joka taistossa veljensä pettäis’
 Hän kurjempi konnia ois.
 Me luotamme luokkamme voimiin,
 Me uskomme nousuun sen;
 Ja rautaisin tahdoin toimiin
 Me käymme nyt rynnistäen.

 Nyt silmiin vain katse kotkaa,
 Sydän leijonan vahvaksi vaan!
 Yhä uhmaavat joukkoja vielä,
 Yhä hautovat haavehiaan.
 Alas riistäjät! Piinanne pitkään
 Ei jatkune tälleen näin,
 Ei joukkoja hillitse mitkään,
 Ne kun nousevat ryöpsähtäin!

 Me on käytynä joukkojen saattoon
 Ja joukot käy voittohon päin,
 Eikä vastukset, estehet laisin
 Meitä konsaan peljätä, näin
 Me raivaamme puhtaaksi tietä
 Työn voittavan vaunuillen.
 Ei taistomme viivytyst’ siedä
 Joka ainoa tietäköön sen!

1915